Une biele serade di musiche e di peraulis e un biel spetacul di…Suns. La edizion 2015 dal festival de cjançon in lenghe minoritarie de Europe alpine e mediteranie, che si à davuelte ai 28 di Novembar a Casteddu/Cagliari e che par chel e à cjapât sù il non di Suns Sardigna, e à mantignût lis promessis che a divegnin di chê esperience che e je stade metude dongje a tacâ dal 2009, in Friûl e po ancje tai Grisons e in Ladinie.
Sul palc dal teatri Massimo, in continuitât cu lis edizion passadis de manifestazion, si à vût une biele rapresentazion in musiche de pluralitât e de vivarosetât culturâl e artistiche des minorancis linguistichis di chê aree che e cjape dentri Cravuazie, Slovenie, Austrie, Svuizare, il Stât talian e la part meridionâl dal Stât francês.
In dut a jerin dîs progjets musicâi che a son espressions di nûf comunitâts, dal Friûl furlan (cun Loris Vescovo) ae Sardegne sarde e catalane (di une bande Perry Frank e Bumbe Orchestra; di chê altre Claudia Crabuzza), dal Burgenland di lenghe cravuate (cui Turbocrowodn) ae minorance linguistiche storiche albanese de Sicilie (The Daggs), de Ladinie (Martina Cavulli) ae Ocitanie grande (cu la cjantante provençâl Liza), des vals francoprovençâls e ocitanis dal Piemont (Blue l’Azard) ai Grisons di lenghe rumance (Me+Marie).
Dongje dai dîs concorints, là che une jurie e veve di sielzi i ultins doi finaliscj de sezion musicâl di Suns Europe, il gnûf festival european che al è tacât ai 25 di Novembar a Udin e che al varà il so grant finâl propit cu la serade dai 11 di Dicembar dedicade ae produzion musicâl, a son stadis ancje lis esibizions di doi ospits speciâi – la zovine cjantautore fassane Martina Iori, vincidore de edizion dal an passât, e il storic grup sart Dr. Dreer e CRC Posse, che al veve cjapât un dai doi premis te prime edizion di Suns, chê dal 2009 – che a àn marcât ancje chês il sens de manifestazion.
Il spirt di Suns si veve bielzà concretizât cu lis iniziativis fatis vie pe buinore e al à mostrât la sô muse plurâl e la sô ispirazion e aspirazion di promozion e di rispiet des lenghis e dai dirits di ducj ancje te presentazion plurilengâl, fate de atore e cjantante sarde Claudia Aru e dal atôr e regjist furlan Michele Polo, e te trasmission in direte par radio su Onde Furlane e cu la web tv Eja TV, condusude dal sart Alessio Mura e di Mauro Missana, diretôr de “radio libare dai furlans”.
Suns Sardigna tant che moment di svicinament ae finâl continentâl dal concors musicâl di Suns Europe, proviodude pai 11 di Dicembar a Udin, al à permetût di sielzi i doi ultins finaliscj che a saran sul palc dal Teatri gnûf ‘Giovanni da Udine’. Daûr des valutazions de jurie a saran il furlan Loris Vescovo, vincidôr dal premi pe cjançon miôr cun Ellis Island, presentade cu la Orchestra Extraterrestre, che a Trent e met dongje musiciscj di Europe, Asie, Afriche e Americhis, e la cubie ladine/rumançe Me+Marie, che e ten dongje la gardenese Maria Moling e il rumanç Roland Vögtli, premiade pe miôr esibizion.
fur_Latn fur_Latn fur_Latn fur_Latn fur_Latn fur_Latn